Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 88/98 όσον αφορά την επέκταση της απαγόρευσης αλιείας με τράτα στα ύδατα της Πολωνίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό του Συμβουλίου (ΕΚ) αριθ. 88/98, της 18ης Δεκεμβρίου 1997, θεσπίζονται ορισμένα τεχνικά μέτρα διατήρησης των αλιευτικών πόρων στα ύδατα της Βαλτικής Θάλασσας, των Belts και του Sound. Απαιτείται τροποποίηση του κανονισμού μετά την προσχώρηση της Πολωνίας στην Ευρωπαϊκή Ένωση.

Η Διεθνής Επιτροπή Αλιείας Βαλτικής Θάλασσας (IBSFC) έχει θεσπίσει από το 1991 απαγόρευση της αλιείας με τράτες στο Oderbank Plateau για την προστασία της αναπαραγωγής του καλκανιού και άλλων νεαρών πλατυψάρων. Η απαγόρευση της αλιείας με τράτα τέθηκε σε εφαρμογή στα ύδατα της Κοινότητας των 15 κρατών μελών με τον κανονισμό του Συμβουλίου (ΕΚ) αριθ. 88/98 της 18ης Δεκεμβρίου 1997 για τον καθορισμό ορισμένων τεχνικών μέτρων διατήρησης των αλιευτικών πόρων στα ύδατα της Βαλτικής Θάλασσας, των Belts και του Sound [1]. Μετά την προσχώρηση της Πολωνίας στην Ευρωπαϊκή Ένωση, ο κανονισμός εφαρμόζεται επίσης στα πολωνικά ύδατα και, κατά συνέπεια, η περιοχή απαγόρευσης της αλιείας με τράτα πρέπει να επεκταθεί προκειμένου να καλύψει επίσης το τμήμα του Oderbank Plateau το οποίο βρίσκεται εντός των πολωνικών υδάτων.

[1] ΕΕ L9 της 15.1.1998, σ. 1.

Το Συμβούλιο καλείται να εγκρίνει την παρούσα πρόταση το συντομότερο δυνατό.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 88/98 όσον αφορά την επέκταση της απαγόρευσης αλιείας με τράτα στα ύδατα της Πολωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πρόταση της Επιτροπής,

την πράξη προσχώρησης του 2003 [2], και ιδίως το άρθρο 57 παράγραφος 2,

[2] ΕΕ L 236 της 23.9.2003, σ. 1.

Εκτιμώντας τα εξής:

(1) Η Διεθνής Επιτροπή Αλιείας Βαλτικής Θάλασσας εξέδωσε σύσταση στις 21 Σεπτεμβρίου 1991 για την απαγόρευση της αλιείας με τράτα στο Oderbank Plateau. Η σύσταση αυτή τέθηκε σε εφαρμογή στο κοινοτικό δίκαιο με το άρθρο 8 παράγραφος 3 του κανονισμού του Συμβουλίου (ΕΚ) αριθ. 88/98 της 18ης Δεκεμβρίου 1997 για τον καθορισμό ορισμένων τεχνικών μέτρων διατήρησης των αλιευτικών πόρων στα ύδατα της Βαλτικής Θάλασσας, των Belts και του Sound [3].

[3] ΕΕ L9 της 15.1.1998, σ. 1.

(2) Ενόψει της προσχώρησης της Πολωνίας στην Ευρωπαϊκή Ένωση, θα πρέπει να επεκταθεί στα πολωνικά ύδατα η γεωγραφική περιοχή εφαρμογής της απαγόρευσης της αλιείας με τράτα.

(3) Ο κανονισμός (ΕΚ) αριθ. 88/98 θα πρέπει ως εκ τούτου να υποστεί σχετική τροποποίηση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 8 του κανονισμού (ΕΚ) αριθ. 88/98, η παράγραφος 3 αντικαθίσταται από τα εξής:

"3. Απαγορεύεται καθόλη τη διάρκεια του έτους η αλιεία με οποιαδήποτε τράτα, δανέζικη τράτα και παρόμοιο δίχτυ στη γεωγραφική περιοχή που οριοθετείται από μία γραμμή που συνδέει τις εξής συντεταγμένες:

54? 23' Β, 14? 35' Α

54? 21' Β, 14? 40' Α

54? 17' Β, 14? 33' Α

54? 07' Β, 14? 25' Α

54? 10' Β, 14? 21' Α

54? 14' Β, 14? 25' Α

54? 17' Β, 14? 17' Α

54? 24' Β, 14? 11' Α

54? 27' Β, 14? 25' Α

54? 23' Β, 14? 35' Α"

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος

Βρυξέλλες,

Για το Συμβούλιο

Ο Πρόεδρος